CELEX: 32015R1006
Language: et
Date: 2015-06-25 00:00:00
Title: Komisjoni määrus (EL) 2015/1006, 25. juuni 2015, millega muudetakse määrust (EÜ) nr 1881/2006 seoses toiduainetes sisalduva anorgaanilise arseeni piirnormidega (EMPs kohaldatav tekst)

26.6.2015   
            
            
               ET
            
            
               Euroopa Liidu Teataja
            
            
               L 161/14
            
         KOMISJONI MÄÄRUS (EL) 2015/1006,
   25. juuni 2015,
   millega muudetakse määrust (EÜ) nr 1881/2006 seoses toiduainetes sisalduva anorgaanilise arseeni piirnormidega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,
   ning arvestades järgmist:
   
               (1)
            
            
               Komisjoni määruses (EÜ) nr 1881/2006 (2) on sätestatud teatavate saasteainete piirnormid toiduainetes.
            
         
               (2)
            
            
               Toiduahelas olevaid saasteaineid käsitlev Euroopa Toiduohutusameti (edaspidi „EFSA”) teaduskomisjon (edaspidi „CONTAM-komisjon”) võttis 12. oktoobril 2009 vastu arvamuse toiduainetes esineva arseeni kohta (3). CONTAM-komisjon järeldas kõnealuses arvamuses, et ÜRO Toidu- ja Põllumajandusorganisatsiooni ja Maailma Tervishoiuorganisatsiooni ühise lisaainete eksperdikomisjoni (JECFA) kehtestatud ajutine lubatav nädaladoos 15 μg kehamassi kg kohta ei ole enam asjakohane, sest andmed on näidanud, et anorgaaniline arseen tekitab lisaks nahavähile ka kopsu- ja kusepõievähki, ning on teatatud mitmesugusest kahjulikust mõjust, mida on esinenud JECFA kehtestatud tasemest madalamal tasemel kokkupuute puhul.
            
         
               (3)
            
            
               CONTAM-komisjon tegi kindlaks võrdlusdoosi alumise usalduspiiri (BMDL01), mille väärtused on vahemikus 0,3–8 μg kehamassi kg kohta päevas nii kopsu-, naha- kui ka kusepõievähi ning nahakahjustuste puhul. Teaduslikus arvamuses järeldati, et Euroopas jääb toidust saadav anorgaanilise arseeni doos keskmiste ja suurte koguste tarbijate puhul kindlakstehtud BMDL01 väärtuste piiresse ning seega on kokkupuute ohutusvaru väike või olematu ja ei saa välistada ohtu mõningatele tarbijatele.
            
         
               (4)
            
            
               Teaduslikus arvamuses tehti kindlaks riisi suurtes kogustes tarbijad Euroopas, kelle hulka kuuluvad teatavad etnilised rühmad ja vähem kui kolme aasta vanused lapsed ning kes puutuvad toidu kaudu kõige enam kokku anorgaanilise arseeniga. Toidust, sealhulgas riisitoitudest, saadav anorgaanilise arseeni kogus on vastavalt hinnangutele vähem kui kolme aasta vanuste laste puhul üldiselt kaks kuni kolm korda suurem kui täiskasvanutel.
            
         
               (5)
            
            
               Kuna anorgaanilise arseeni analüüs on usaldusväärne riisi ja riisitoodete puhul, tuleks kehtestada riisi ja riisitoodete jaoks anorgaanilise arseeni piirnormid. Tuleks välja pakkuda arseenisisalduse diferentseeritud piirnormid.
            
         
               (6)
            
            
               Aurutatud kroovitud riisi puhul konkreetse piirnormi vajalikkusele viitavad teaduslikud andmed on väga värsked. Seega peaksid liikmesriigid koguma 1. jaanuarini 2018 täiendavaid andmeid kõnealuse toote anorgaanilise arseeni sisalduse kohta, et leida kinnitust vajadusele kehtestada kõnealuse toote jaoks konkreetne piirnorm ja seda piirnormi ümber hinnata.
            
         
               (7)
            
            
               Anorgaanilise arseeni esinemist käsitlevad andmed näitavad, et riisivahvlite, riisipaberi, riisiküpsiste ja riisikoogikeste anorgaanilise arseeni sisaldus on suur ning kõnealused tooted võivad moodustada olulise osa toidust, mille kaudu imikud ja väikelapsed puutuvad kokku anorgaanilise arseeniga. Seepärast tuleks kõnealuste toodete jaoks ette näha anorgaanilise arseeni konkreetsed piirnormid.
            
         
               (8)
            
            
               Riis on mitmesuguste imiku- ja väikelapsetoitude oluline koostisosa. Seega tuleks kehtestada kõnealuste toitude tootmiseks kasutatava riisi jaoks anorgaanilise arseeni konkreetne piirnorm.
            
         
               (9)
            
            
               Liikmesriikidele ja toidukäitlejatele tuleks anda aega käesoleva määrusega kehtestatud uute piirnormidega seotud kohanduste tegemiseks. Arseeni piirnormide kohaldamise alguskuupäeva tuleks seepärast edasi lükata.
            
         
               (10)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1881/2006 lisa muudetakse vastavalt käesoleva määruse lisale.
   Artikkel 2
   Käesoleva määrusega muudetud määruse (EÜ) nr 1881/2006 lisa jaotises 3.5 („Arseen (anorgaaniline)”) sätestatud arseeni piirnorme kohaldatakse alates 1. jaanuarist 2016.
   Enne kohaldamise alguskuupäeva seaduslikult turule lastud, kõnealustele piirnormidele mittevastavate toiduainete turustamist võib jätkata pärast nimetatud kuupäeva kuni minimaalse säilivusaja või tarvitamise tähtaja lõpuni.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. juuni 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 37, 13.2.1993, lk 1.
   
      (2)  Komisjoni määrus (EÜ) nr 1881/2006, 19. detsember 2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).
   
      (3)  Scientific Opinion on Arsenic in Food (teaduslik arvamus arseeni kohta toidus). EFSA Journal 2009; 7(10):1351.
   
      LISA
      Määruse (EÜ) nr 1881/2006 lisa muudetakse järgmiselt.
      
                  1)
               
               
                  Jaotise 3.4 „Tina (anorgaaniline)” järele lisatakse järgmine jaotis:
                  
                              „3.5.
                           
                           
                              
                                 Arseen (anorgaaniline) (50) (51)
                           
                           
                               
                           
                        
                              3.5.1.
                           
                           
                              Aurutamata kroovitud riis (poleeritud või valge riis)
                           
                           
                              0,20
                           
                        
                              3.5.2.
                           
                           
                              Aurutatud riis ja kooritud riis
                           
                           
                              0,25
                           
                        
                              3.5.3.
                           
                           
                              Riisivahvlid, riisipaber, riisiküpsised ja riisikoogikesed
                           
                           
                              0,30
                           
                        
                              3.5.4.
                           
                           
                              Imiku- ja väikelapsetoidu (3) tootmiseks kasutatav riis
                           
                           
                              0,10”
                           
                        
            
                  2)
               
               
                  Lisatakse järgmised lõpumärkused (50) ja (51):
                  
                              „(50)
                           
                           
                              As(III) ja As(V) kokku.
                           
                        
                              (51)
                           
                           
                              Riis, kooritud riis, kroovitud riis ja aurutatud riis vastavalt codex alimentarius'e standardi 198-1995 määratlusele.”